Herbert Hoover

Herbert Clark Hoover (født 10. august 1874 i West Branch i Iowa, død 20. oktober 1964 i New York, New York) var en amerikansk politiker som representerte Republikanerne. Han var USAs 31. president fra 1929 til 1933 og satt som president ved inngangen til den store depresjonen.

Hoover vokste opp i Oregon og ble utdannet ved Stanford University før han begynte å jobbe som gruveingeniør for et britisk selskap i Kina og Australia. Da første verdenskrig brøt ut ble han leder for Commission for Relief in Belgium, som jobbet for å sikre mat til det tyskokkuperte Belgia. Etter krigen var direktør for American Relief Administration, et amerikansk bistandsprogram for etterkrigstidens Sentral-Europa og Russland.

I 1920 gikk han inn i politikken og gjorde et mislykket forsøk på å bli republikanernes presidentkandidat i 1920. President Warren G. Harding utnevnte han til nærings- og handelsminister i 1920. Hoover beholdt posten frem til 1928, til tross for at Calvin Coolidge tok over som president etter Hardings død i 1923.

Hoover ble valgt til USAs 31. president i 1928 med slagordet «velstand for alltid». Børskrakket i 1929 kom til å prege hele hans regjeringstid og mange av hans initiativer for å styrke økonomien var mislykkede. I befolkningen ble han etter hvert sett på som en av de skyldige for den økonomiske situasjonen. Blant annet ble de stadig voksende slumområdene i de store byene kalt for Hooverville etter presidenten.

Han tapte presidentvalget i 1932 mot demokraten Franklin D. Roosevelt. Han fortsatte å være aktiv i den offentlige debatten og var ansett som en del av den mer konservative delen av det republikanske partiet. Han var en tydelig isolasjonist frem til angrepet på Pearl Harbour og senere motstander av amerikansk involvering i Vietnam- og Koreakrigen. I en alder av 85 år talte han på Republikanernes landsmøte i Chicago, den 25. juli 1960.

Bare én annen amerikansk president har levd lenger enn Hoover (31 år og 229 dager) etter å ha vært i presidentembetet. I september 2012 overtok Jimmy Carter rekorden som lengstlevende etter sin presidentperiode.

Referanser

Eksterne lenker 
 
 
 
 

USAs presidenter
USAs handelsministre
Personer fra Cedar County i Iowa
Personer fra Johnson County i Iowa
Personer fra Plymouth County i Iowa
Personer fra Yamhill County i Oregon